สยบไพรีชาร์จจับพี่น้อง ปลา-อาร์ทโอรสเสพยา
บช.ปส.จัดชุดจู่โจม สยบไพรี ค้นบ้าน 3 หลัง สมาชิกแก๊งโอรส ย่านฝั่งธนบุรี หลังเจ้าหน้าที่จับกุมผู้ค้ายาเสพติด และให้การซัดทอดว่ารับยาเสพติดจากแก๊งโอรส เบื้องต้นพบ 2 พี่น้อง ปลา-อาร์ท โอรส ฉี่ม่วง พร้อมยาเคตามีน 6 ขวด นอกนั้นพบวัยรุ่น 18 ราย ทำประวัติก่อนเรียกผู้ปกครองมารับตัว อีกคดี ผบช.ปส.แถลงจับหนุ่มใหญ่วัย 57 ปี ขับรถบรรทุกยาบ้า 120,000 เม็ด ซ่อนปนผักผลไม้ท้ายกระบะ เพื่อส่งเอเย่นต์ที่ตลาดไท จ๊ะเอ๋ด่านสกัดยาเสพติดจังหวัดลำพูนจับเข้าซังเตอีกราย,บช.ปส.บุกค้นรังสมาชิกแก๊งโอรส และจับขนยาบ้า 120,000 เม็ด ซุกผักผลไม้ที่ลำพูน เปิดเผยเมื่อเวลา 06.00 น. วันที่ 10 พ.ย. พ.ต.อ.วรวิทย์ ไวถนอมสัตว์ รอง ผบก.ปส.1 บช.ปส. นำกำลังเจ้าหน้าที่ชุดจู่โจมสยบไพรี ของ บช.ปส. บุกค้นบ้านพัก 3 หลัง ในหมู่บ้านพฤกษาวิว เทอดไท ซอย 81 1/2 แขวงบางหว้า เขตภาษีเจริญ กรุงเทพมหานคร เป็น บ้านพักอดีตแก๊งโอรส แก๊งค้ายาเสพติดชื่อดังย่านฝั่งธน,ภายในหมู่บ้านเป็นรั้วรอบขอบชิดมีการรักษาความปลอดภัยอย่างแน่นหนา เป็นทาวน์เฮาส์ 2 ชั้นปลูกติดกัน เจ้าหน้าที่พร้อมอาวุธครบมือกระจายกำลังเข้าตรวจค้นบ้าน 3 หลังพร้อมกัน หลังแรกบ้านเลขที่ 599/135 ปากซอย 13 บ้านนายเอกพล หรือปลาโอรส สมเสือ อายุ 33 ปี พบนายเอกพลอยู่ในบ้านหลังดังกล่าวในสภาพยังไม่สร่างเมา นำมาตรวจปัสสาวะพบเป็นฉี่สีม่วง และพบขวดยาเสพติดชนิดเคตามีน 6 ขวด ใช้ไปแล้ว 4 ขวด พร้อม อุปกรณ์การเสพในห้องครัว จึงเก็บไว้เป็นหลักฐาน,บ้านหลังที่ 2 บ้านเลขที่ 599/126 ลักษณะเปิดเป็นร้านขายของชำ บ้านนายอรรถพล หรืออาร์ท โอรส สมเสือ อายุ 31 ปี น้องชายนายเอกพลเจ้าหน้าที่ตรวจค้นภายในบ้านพบเยาวชนอายุต่ำกว่า 18 ปี 7 ราย แบ่งเป็นชาย 4 ราย หญิง 3 ราย นำ ทั้งหมดมาตรวจปัสสาวะ พบนายอรรถพลมีปัสสาวะสีม่วงเพียงคนเดียว ขณะที่หลังที่ 3 บ้านเลขที่ 599/121 บ้านนายยงยุทธ หรือต้าโอรส แซ่แต้ อายุ 31 ปี ในบ้านพบวัยรุ่นอายุเกิน 18 ปี 6 ราย แบ่งเป็นชาย 4 ราย หญิง 2 ราย นอกจากนี้ พบอุปกรณ์การเสพบาระกู่ 2 ชุด ขวดสุราจำนวนหนึ่ง นำตัววัยรุ่นทั้งหมดมาตรวจปัสสาวะแต่ไม่พบสารเสพติด,สอบสวนเบื้องต้นนายเอกพลให้การว่า ยอมรับว่าเสพยาเคตามีนจริง แต่ไม่ได้จำหน่าย เพราะเมื่อคืนวันที่ 9 พ.ย.ที่ผ่านมา ตนและเพื่อนๆเพิ่งไปงานแต่งงานเพื่อนมา ส่วนแก๊งโอรสนั้นเคยเป็นสมาชิก แต่ตอนนี้แก๊งโอรสได้ยุบไปแล้วหลังถูกเจ้าหน้าที่กวาดล้างอย่างหนัก,ต่อมาเวลา 10.30 น. ที่ บช.ปส. พล.ต.ท.เรวัช กลิ่นเกษร ผบช.ปส. พล.ต.ต.ศุภกิจ ศรีจันทรนนท์ รอง ผบช. บช.ปส. พล.ต.ต.อาชวันต์ โชติเสถียร รอง ผบช. บช.ปส. พล.ต.ต.ชินภัทร สารสิน รอง ผบช. บช.ปส. พล.ต.ต.สมพงษ์ ชิงดวง รอง ผบช. บช.ปส. พล.ต.ต.เพชรรัตน์ แสงไชย รอง ผบช. บช.ปส. พล.ต.ต.ทนัย อภิชาติเสนีย์ ผบก.สกส.บช.ปส. พล.ต.ต.ทนงศักดิ์ ทั่งทอง ผบก.ปส.1 บช.ปส. พล.ต.ต.ไชยา รุจจนเวท ผบก.ปส.2 บช.ปส. พล.ต.ต.พรชัย เจริญวงศ์ ผบก.ปส.3 บช.ปส. พล.ต.ต.ชาตรี ไพศาลศิลป์ ผบก.ปส.4 บช.ปส. และเจ้าหน้าที่ชุดจับกุม แถลงจับกุมผู้ต้องหาคดีค้ายาเสพติด 2 คดี,พล.ต.ท.เรวัชกล่าวว่า คดีแรก เจ้าหน้าที่ กก.2 บก.ปส.3 ได้รับแจ้งจากสายว่าจะมีการลักลอบลำเลียงยาเสพติดจากอำเภอฝาง จังหวัดเชียงใหม่ ลงมาส่งให้ลูกค้าในพื้นที่กรุงเทพฯ และปริมณฑล ต่อมาเวลา 21.00 น. วันที่ 8 พ.ย.ที่ผ่านมา เจ้าหน้าที่ตั้งด่านสกัดบริเวณถนนเชียงใหม่-ลำปาง ตำบลท่าสบเสา อำเภอแม่ทา จังหวัดลำพูน พบรถกระบะโตโยต้า ทะเบียน 70-3307 เชียงใหม่ บรรทุกผักและผลไม้ มีนายบุญส่ง คำดี อายุ 57 ปี อยู่บ้านเลขที่ 151 หมู่ 13 ตำบลสันทราย อำเภอฝาง จังหวัดเชียงใหม่ จึงเรียกให้จอดแล้วตรวจค้น จากการตรวจภายนอกเป็นรถเข็นผักแต่ภายในซุกซ่อนยาบ้า 60 มัด จำนวน 120,000 เม็ด อยู่ในกระเป๋าเป้ 2 ใบ ซุกซ่อนปะปนมากับผักและผลไม้ท้ายกระบะ เพื่อส่งต่อให้ขบวนการยาเสพติดอีกทอดที่ตลาดไท ย่านรังสิต เบื้องต้นยึดของกลางส่งพนักงานสอบสวนดำเนินคดีตามกฎหมาย,ด้าน พ.ต.อ.วรวิทย์กล่าวว่า คดีที่สอง ก่อนหน้านี้ บช.ปส.ได้จับกุมผู้ต้องหาคดียาเสพติดได้และซัดทอดว่ารับยาเสพติดมาจากแก๊งโอรส ที่ผ่านมาแก๊งโอรสมีพฤติกรรมเสพยาเสพติด พร้อมโพสต์ภาพปืนลงเฟซบุ๊ก แสดงอำนาจและท้าทายอำนาจรัฐตลอด สืบสวนจนทราบว่าแก๊งโอรสที่ถูกซัดทอดอยู่ที่หมู่บ้านดังกล่าว จึงระดมกำลังเข้าตรวจค้นเบื้องต้นพบนายเอกพลและนายอรรถพลมีปัสสาวะสีม่วง ส่งดำเนินคดีตามกฎหมายต่อไป ส่วนวัยรุ่นทั้งหมด 13 ราย ชาย 8 ราย หญิง 5 ราย จะนำตัวไปทำประวัติ พร้อมเรียกผู้ปกครองมารับตัวตามขั้นตอนต่อไป
บช.ปส.จัดชุดจู่โจม สยบไพรี ค้นบ้าน 3 หลัง สมาชิกแก๊งโอรส ย่านฝั่งธนบุรี หลังเจ้าหน้าที่จับกุมผู้ค้ายาเสพติด และให้การซัดทอดว่ารับยาเสพติดจากแก๊งโอรส เบื้องต้นพบ 2 พี่น้อง ปลา-อาร์ทโอรส ฉี่ม่วง พร้อมยาเคตามีน 6 ขวด
สยบไพรี,อาร์ท โอรส,ปลา โอรส,แก๊งโอรส,ฝั่งธนบุรี,ยาเสพติด,เคตามีน,ลำเลียงยาเสพติด,ซัดทอด,โพสต์ภาพปืน,เฟซบุ๊ก,ข่าว,ทีมข่าวหน้า1,ไทยรัฐฉบับพิมพ์